
በመስተዳድር ምክር ቤት በተሻሻለው የክልሉ የመንግስት ሠራተኞች አዋጅ ቁጥር 208/2017 አንቀጽ 41 ንዑስ አንቀጽ (6) ድንጋጌ መሰረት ይህን ደንብ አውጥቷል፡፡  
ክፍል አንድ
ጠቅላላ ድንጋጌ
አንቀጽ 1
አጭር ርዕስ

ይህ ደንብ ”ቤጉ መሶብ የአንድ ማዕከል ዲጂታል የመንግስት አገልግሎት ማቋቋሚያ የመስተዳድር ምክር ቤት ደንብ ቁጥር 181/2017” ተብሎ ሊጠቀስ ይችላል፡፡ 

አንቀጽ 2
ትርጓሜ
   የቃሉ አገባብ የተለየ ትርጉም የማያሰጠው ካልሆነ በስተቀር በዚህ ደንብ ውስጥ፡-

1) “አዋጅ” ማለት የቤኒሻንጉል ጉሙዝ ክልል መንግሥት ሠራተኞች አዋጅ ቁጥር 208/2017 ነው፡፡ 
2. “ቢሮ” ማለት የቤኒሻንጉል ጉሙዝ ክልል መንግስት ሲቪል ሰርቪሲ ቢሮ ነዉ፤
2) “ደንብ” ማለት በክልሉ መንግስት ሠራተኞች አዋጅ ቁጥር 208/2017 አንቀፅ 41 ንዑስ አንቀፅ (6) ድንጋጌ መሠረት ማዕከሉን ለማቋቋ የተዘጋጀ ደንብ ነው፡፡
3) ”የመንግስት አገልግሎት አሠጣጥ” ማለት በዋናነት ለተገልጋዮች በመንግስት የሚቀርቡ አገልግሎቶች እና ተያያዥ የሆኑ አገልግሎቶችን ለማሳለጥ የሚያግዙ የግል ተቋም ወይም የመንግስት ልማት ድርጅት አገልግሎቶችን ያጠቃልላል፡፡
4) “አገልግሎት ሰጭ እናት ተቋም” ማለት ለተገልጋይ አገልግሎት የሚሰጥ የመንግስት መሥሪያ ቤት፣ በመንግስት ለሦስተኛ ወገን በውል የተላለፉ ሥራዎችን የሚያከናውን  ወይም ከመንግስት አገልግሎት አቅርቦት ጋር የተያያዙ ሥራዎችን የሚያከናውን የግል ተቋም ወይም የመንግስት ልማት ድርጅትን ያጠቃልላል፡፡
5) ”ተንቀሳቃሽ አገልግሎት” ማለት ለተገልጋዮች ከሥራ ወይም ከመኖሪያ ቦታቸው ባሉበት ሆነው አገልግሎት የሚሰጥበት የአገልግሎት ውጤቶችን ወደ ግለሰብ መኖሪያ ወይም የሥራ ቦታ በማድረስ የማስረከብ ተግባር ያጠቃልላል፣
6) ”የተገልጋዮች ሪፖርት ካርድ” ማለት ተገልጋይ ለተሰጠው አገልግሎት የተሰማውን የእርካታ ደረጃ መረጃ የሚሰጥበት ወይም የሚገልጽበት የተዘረጋ አሰራር ሥርአት ነው፡
7) “ዋና ወይም ምክትል ዳይሬክተር” ማለት የቤጉ መሶብ አንድ ማእከል አገልግሎት ዋና ዳይሬክተር ወይም ምክትል ዳይሬክተር ማለት ነዉ፡፡
8)  “ቦርድ” ማለት የቤጉ መሶብ አንድ ማዕከል አገልግሎትን በበላይነት የሚከታተልና የሚደግፍ ማለት ነው፡፡ 
9)  በአዋጁ አንቀጽ 2 የተመለከቱ ትርጓሜዎች ለዚህ ደንብም ተፈጻሚ ይሆናሉ፡፡

                           አንቀጽ 3
የተፈጻሚነት ወሰን

ይህ ደንብ በቤጉ መሶብ አንድ ማዕከል ዲጂታል አገልግሎት በሚሰጡ በመንግስት መሥሪያ ቤት፣ በመንግስት ለሦስተኛ ወገን በውል የተላለፉ ሥራዎችን በሚያከናውን ወይም ከመንግስት አገልግሎት አቅርቦት ጋር የተያያዙ ሥራዎችን  አስመልክቶ ለሦስተኛ ወገን በሚተላለፉ አገልግሎቶች ላይ ተፈጻሚ ይሆናል፡፡
አንቀጽ 4
መርሆዎች
የአንድ ማዕከል ዲጂታል የመንግስት አገልግሎት በሚከተሉት መርሆዎች ይመራል፡፡
1) ዲጂታል፣

2) ፍትሀዊነት፣

3) ተጠያቂነት፣

4) ውጤታማነት፣
5) ተገልጋይ ተኮር፣

6) ቅልጥፍና፣
7) ቅንጅትና ትብብር፡፡
ክፍል ሁለት

ስለመሶብ አገልግሎት መቋቋም፣አደረጃጀት፣ተግባርና ኃላፊነት 

አንቀጽ 5
መቋቋም
1) ቤጉ የአንድ ማዕከል ዲጅታል የመንግሥት አገልግሎት ከዚህ በኋላ “የቤጉ መሶብ አንድ ማዕከል አገልግሎት”   ተብሎ የሚጠራ የህግ ሰውነት ያለው ራሱን የቻለ የክልል መንግስት መሥሪያ ቤት ሆኖ በዚህ ደንብ ተቋቁሟል፡፡
2) ቤጉ መሶብ የአንድ ማዕከል ዲጅታል አገልግሎት” በክልሉ መንግስት ሠራተኞች አዋጅ ቁጥር 208/2017 አንቀፅ 42 ንዑስ አንቀፅ (1) ድንጋጌ መሠረት ተጠሪነቱ ለክልሉ ሲቪል ሰርቪስ ቢሮ ይሆናል፡፡
አንቀጽ 6
ዋና መሥሪያ ቤት

ቤጉ መሶብ የአንድ ማዕከል ዲጂታል አገልግሎት መሥሪያ ቤት አሶሳ ከተማ ሆኖ እንደአስፈላጊነቱ በማንኛውም ሥፍራ ቅርንጫፍ ማዕከላት ሊኖረው ይችላል፡፡
አንቀጽ 7
ዓላማ

   የመሶብ አገልግሎት የሚከተሉት አላማዎች ይኖሩታል፡፡
1) በቅንጅታዊ ትስስር ለተገልጋዩ ቀላል፣ ግልጽ እና በቴክኖሎጂ የታገዘ ቀልጣፋ አገልግሎት በአንድ ማዕከል በማቅረብ  እርካታ መጨመር፣ የአገልግሎት አሰጣጥ ማቀላጠፍ፤ 
2) በመንግስት የሚቀርቡ አገልግሎቶች በአንድ ማዕከል ለመሥጠት፣ ግልጽነትና ተጠያቂነትን የሚያረጋግጡ እና ከብልሹ አሠራር የጸዱ እንዲሆኑ ለማስቻል ነው፡፡
አንቀጽ 8
የመሶብ አገልግሎት ሥልጣን እና ተግባር
1) የክልሉ መንግሥት የማህበራዊ፣ የኢኮኖሚ፣ የአስተዳደር እና ሌሎች አስፈላጊ አገልግሎቶችን በዚህ ደንብ እየተጠና እንዲወሰን በተደነገገው አግባብ በዲጂታል ሥርዓት በአንድ ማዕከል ይሰጣል፤

2) በቦርዱ በተወሰነ መሪ እቅድ አማካኝነት ምቹ፣ ተደራሽ፣ የተገልጋዮችን ክብር የጠበቀ፣ ዲጂታል እና ተገልጋይ ተኮር አገልግሎት በስሩ እና በሚደራጁ የመሶብ አገልግሎት ማዕከላት ይሰጣል፤እንዲሰጥ ያደርጋል፤
3) ለተገልጋዮች የሚሰጡ አገልግሎቶችን በውጤታማነት፣ በግልፅነት፣ የአገልግሎት ተጠቃሚን መብት እና ፍላጎት በሚያከብር መልክ በኃላፊነት እና በምቹነት መሰጠቱን ያረጋግጣል፤
4) የአገልግሎት ሰጪ እናት ተቋማት አገልግሎቶች በተቀናጀ እና በተናበበ አግባብ በሰለጠኑ ባለሙያዎች በመሶብ አገልግሎት ውስጥ በሚገኝ አንድ መስኮት የሚሰጥበትን ስርዓት ይዘረጋል፤ በቦርዱ ሲፀድቅም ተግባራዊ ያደርጋል፤
5) የመሶብ አገልግሎት ማዕከላትን በተቀናጀ አግባብ በበላይነት ያስተዳድራል፣ ውስጣዊ አሰራሮችን እና መመሪያዎችን ያዘጋጃል፣ ለቦርድ በማፀደቅ ተግባራዊ ያደርጋል፤
6) የመሶብ አገልግሎት እና ማዕከላት ውስጥ አገልግሎት የሚሰጡ የመሶብ አገልግሎት ሰራተኞችን ያስተዳድራል፣ቁጥጥር፣ክትትል እና ግምገማ ያደርጋል፤
7) ተገልጋዮች አስተያየት፣ቅሬታ እና ማሻሻያ ግብዓት የሚሰጡበት ስርዓት ይዘረጋል፣ ተግባራዊ ያደርጋል፤ ከተገልጋይ ሪፖርት ካርድ ይሰበስባል፤ ይተነትናል፤ በውጤቱ መሰረት ተገቢውን የማስተካከያ እርምጃ ይወስዳል፤
8) የመሶብ አገልግሎት መዋቅራዊ አደረጃጀትን፣ የሰው ሀይል ስምሪት፣ ደመወዝ እና ጥቅማ ጥቅም በማጥናት እንዲሁም በአገልግሎት አፈፃፀም ላይ የተመሰረተ የማትጊያ ስርዓት በማዘጋጀት  የራሱ ባህሪይ ሁኔታ ከግምት በማስገባት በሲቪል ሰርቪስ ቢሮ አስተያየት እንዲሰጥበት በማድረግ በመስተዳድር ም/ቤት  ተገምግሞ እንዲፀድቅ ያደርጋል፤ ሲፀድቅም ተግባራዊ ያደርጋል፤
9) ተገልጋይ ተኮር አገልግሎት መሰጠት እና የተገልጋዮችን ፍላጎት መረዳት እና ማዳመጥ የሚችሉ ባለሙያዎች በስራ ላይ እንዲሰማሩ የሚያስችል ሥልጠናዎች ለሁሉም የማዕከሉ ሰራተኞች እና በመሶብ አገልግሎት ለሚሰጡ አካላት ይሰጣል፤
10)  በመሶብ አገልግሎት ውስጥ አንዲካተቱ በቦርድ ውሳኔ የተሰጠባቸውን አገልግሎቶችን ስታንደርዳይዝድ እና ውጤታማ ያደርጋል፣ የአገልግሎቶችን የስራ ሂደት ወይም የስራ ፍሰት ደረጃቸውን የጠበቁ፣ ፈጣን፣ ቀልጣፋ እና እሴት የሚጨምሩ እንዲሆኑ ያደርጋል፤
11)  በመሶብ አገልግሎት የሚሰጡ አገልግሎቶች ላይ ክትትልና ግምገማ ማከናወን እና አስፈላጊውን የማሻሻያ እርምጃዎች በየጊዜው ያከናውናል፤ የአፈፃፀም ግምገማ ሪፖርቶችን ያዘጋጃል፤ለሚመለከታቸው አካላት ያቀርባል፤
12)  የመሶብ አገልግሎት የዲጂታል ትራንስፎርሜሽን እና ፈጠራ ለማረጋገጥ የጥናትና ምርምር ስራዎችን ያከናውናል፤ በክልሉ ውስጥ እና ከክልሉ ውጭ ካሉ አጋር አካላት ጋር በአንድ ማዕከል አገልግሎት አሰጣጥ ላይ ትብብር እና ስምምነት ያደርጋል፤

13)  በመሶብ አገልግሎት ውስጥ በክልል አስፈፃሚ አካላት፣ በመንግስት የልማት ድርጅቶች፣ እና በግል ድርጅቶች በተቀናጀ እና በተመጋጋቢነት አገልግሎት የሚሰጥበት ስፍራዎችን ያመቻቻል፤

14)  ዞን፣ከተማ አስተዳደሮች እና ሌሎች አካላት በሚፈጥሯቸው አንድ ማዕከል አገልግሎት ተቋማት ውስጥ የመሶብ አገልግሎት በመቀናጀት ይሰጣል፣ እንዲሰጥ ሊያደርግ ይችላል፤ 

15)  በዞን እና ከተማ አስተዳደሮች ደረጃ ለሚቋቋሙ የአንድ ማዕከል አገልግሎት ተቋማት የቴክኒክ ድጋፍ እና የአቅም ግንባታ ስራዎችን ያከናውናል፤

16)  በሌሎች ህጎች የተለየ ክልክላ እስካልተቀመጠ ድረስ ተገልጋዮች በመሶብ አገልግሎት ለአገልግሎት ያቀረቡት መሰረታዊ መረጃዎች ለሌሎች የአገልግሎት ጥያቄዎች ጥቅም ላይ  እንዲውል የሚያደርግ ሥርዓት ይዘረጋል፤

17)  አገልግሎት ሰጪ እናት ተቋማት ወደ መሶብ አገልግሎት ገብተው አገልግሎታቸውን የሚሰጡበትን አግባብ ለመፍጠር የውል ስምምነት ይፈፅማል፤ 

18)  አገልግሎት ሰጪ እናት ተቋማት አግባብ ባለው ህግ የሚጠይቁት የአገልግሎት ክፍያ እንደተጠበቀ ሆኖ በክልሉ መስተዳድር ምክር ቤት በሚወጣ ደንብ መሰረት በመሶብ አገልግሎት ለሚሰጡ አገልግሎቶች የአገልግሎት ክፍያ ይሰበስባል፡፡ የሚሰበሰበው ገቢ በእናት መ/ቤቶች(አካውንት ቁጥር) የሂሳብ መዝገብ ቁጥር ገቢ ይሆናል፡፡
19)  ከሚመለከታቸው ባለድርሻ አካላት ጋር በመሆን የመሶብ አገልግሎት ጥራት፣ ደህንነት እና ቀጣይነት ያረጋግጣል፤ 

20)  በመሶብ አገልግሎት አሰጣጥ ሂደት የያዛቸውን መረጃዎች ደህንት ለማስጠበቅ ከሚመለከታቸው አካላት ጋር በመተባበር የመረጃ አጠባበቅ ሥርዓት ይዘረጋል፣ተግባራዊ ያደርጋል

21)  በመሶብ አገልግሎት ውስጥ የሚሰጡ አገልግሎቶች ለአካል ጉዳተኞች ተደራሸ መሆናቸውን ያረጋግጣል፤

22)  የመሶብ አገልግሎት በተንቀሳቃሽ የአገልግሎት አቅርቦት አማራጭ ሊሰጥ ይችላል፤

23)  ለቦርድ አባላት የሚከፈል አበልና ጥቅማ ጥቅም ለክልሉ መስተዳደር ም/ቤት በማቅረብ ያስወስናል፤

24)  የንብረት ባለቤት ይሆናል፣ ውል ይዋዋላል፣ ይከሳል፤ ይከሰሳል፤
25)  በመሶብ አገልግሎት የሚሰጡ ሰራተኞች አለባባስ፣ ስነምግባር፣ ደንበኛ አያያዝ በሚመለከት አሰራር ይዘረጋል፣ ተግባራዊ ያደርጋል፤

26)  ከቦርዱ የሚሰጡ ተያያዥነት ያላቸውን ተግባራት ያከናውናል፤ አላማውን ለማስፈፀም የሚረዱ ሌሎች ህጋዊ ተግባራትን ይፈፅማል።
አንቀጽ 9
የመሶብ አገልግሎት አደረጃጀት
1) ቦርድ ፣
2) ዋና ዳይሬክተር፣ 
3) እንዳስፈላጊነቱ ምክትል ዳይሬክተር እና
4) አስፈላጊ ሠራተኞች ይኖሩታል፡፡
                               አንቀጽ 10
የቦርድ መቋቋም
1) የመሶብ አገልግሎትን በበላይነት የሚቆጣጠር (ከዚህ በኋላ “ቦርድ” እየተባለ የሚጠራ) በዚህ ደንብ ተቋቁሟል፡፡

2) ቦርዱ የሚከተሉት አባላት ይኖሩታል፡-
ሀ) የሲቪል ሰርቪስ ቢሮ ኃላፊ ------------------------------ ሰብሳቢ
ለ) የፋይናንስ ቢሮ ኃላፊ  ------------------------------------- አባል፤
ሐ) የሥራና ክህሎት ቢሮ ኃላፊ --------------------------- አባል
መ) የፕላንና ልማት ቢሮ ኃላፊ ------------------------------ አባል፤
ሠ) የሳይንስና ኢንፎርሜሽን ቴክኖሎጂ ኤጀንሲ ዳይሬክተር ----------- አባል፤
ረ) የኢትዮ ቴሌኮም (አሶሳ ቅርንጫፍ)  
ዋና ዳይሬክተር  -------- አባል
ሰ) የሴቶችና ማህበራዊ ጉዳይ ቢሮ ኃላፊ -------------------- አባል፤
         ሸ) እንደአስፈላጊነቱ በሰብሳቢው የሚመደቡ -------------------- ተጨማሪ አባላት፤
  ቀ) የመሶብ አገልግሎት ዋና ዳይሬክተር ------- ድምጽ የማይሰጥ ፀሐፊ ይኖሩታል፡፡
                              አንቀጽ 11
የቦርዱ ሥልጣን እና ተግባር

1) የመሶብ አገልግሎት ራዕይ እና ግቦች በማዕከሉ ተግባራዊነቱን ይከታተላል፤

2) በመሶብ አገልግሎት ውስጥ የዲጂታል ትራንስፎርሜሽን የአገልግሎት ማዕቀፍ ያፀድቃል፤ የዲጂታል ቴክኖሎጂ አጠቃቀም ቀጣይነት ያለው ማሻሻያዎች ተግባራዊ መደረጋቸውን ያረጋግጣል፣ 

3) በመሶብ አገልግሎት አሰጣጥ ላይ ከአንድ ተቋም በላይ ቅንጅታዊ አሰራር የሚፈልጉ ጉዳዮችን ያደራጃል፤

4) በመሶብ አገልግሎት እና እንደአስፈላጊነቱ በስሩ የሚቋቋሙ ቅርንጫፎች ላይ የሚቀርቡ አስተያየት፣ ቅሬታ እና ማሻሻያ ግብዓት የሚሰጡበት ሥርዓት መፍጠራቸውን፣ እንደአስፈላጊነቱ በገለልተኛ ወገን የሚረጋገጥበት አሰራር መዘርጋቱን እና ተግባራዊነቱን ያረጋግጣል፤ 

5) በመሶብ አገልግሎት አሰጣጥ ላይ አዳዲስ አሰራሮች እና ፈጠራዎች ተግባራዊ ለማድረግ የሚያስችሉ አቅጣጫዎችን ይሰጣል፤ ተግባራዊነታቸውን ይከታተላል፤ 

6) የግለሰብ መረጃ ጥበቃ፣ የሳይበር ደህንነት እና የዲጂታል ቴክኖሎጂ መሰረተ ልማቶች እና አገልግሎቶች በሚመለከታቸው አካላት ለመሶብ አገልግሎት በሚመጥን እና በሚፈለገው አግባብ አንዲቀርብ ተቋማት የሚቀናጁበት አቅጣጫ ያስቀምጣል፣ተግባራዊነቱን ያረጋግጣል፤

7) የመሶብ አገልግሎት የሚጠበቅበትን ሚና እንዲወጣ የሚያስችል የፋይናንስ አቅርቦት እና የፋይናንስ አመዳደብ ስርዓት እንዲዘረጋ ያደርጋል፤
8) አመታዊ የመሶብ አገልግሎትን ዕቅድ፣ በጀት እና  አፈፃፀም ሪፖርት ይገምግማል፤ያፀድቃል፤

9) የመሶብ አገልግሎት አሰጣጥን ክልላዊ ማሻሻያ ለማድረግ ምክረ ሀሳብ ያቀርባል፤ ሪፖርት ለሚመለከተው አካል ያቀርባል፤ 
10)  ቦርዱ ተልዕኮውን ለማሳካት አጋዥ የሆኑ ንዑሳን ኮሚቴ ሊያዋቅር ይችላል፡፡

የቦርዱ ስብሰባ እና የአሰራር ሥርዓት

       ቦርዱ፡-
1) ቢያንስ በሩብ አመት  አንድ ጊዜ መደበኛ ስብሰባ ያካሂዳል፤ 
2) አስቸኳይ ስብሰባ በቦርዱ አባላት ወይም በሰብሳቢው ጥያቄ መሰረት ሊጠራ ይችላል፤

3) ሰብሳቢው በማይኖርበት ጊዜ ሰብሳቢውን ተክቶ ምክትል ሰብሳቢው ይሰራል፤

4) ከግማሽ በላይ የሚሆኑ አባላት በስብሰባው ከተገኙ ምልአተ-ጉባኤ ይሆናል፤

5) ማናቸውም አባል ወይም የቦርዱ ሰብሳቢ የጥቅም ግጭት ሲያጋጥመው ይህንኑ ለአባላት በመግለፅ እራሱን ከስብሰባ ማግለል አለበት፤

6) ቦርዱ የአብላጫ ድምፅ ውሳኔ አሰጣጥ ስርዓት ይከተላል፣ እኩል ድምፅ በሚኖርበት ጊዜ ሰብሳቢው ያለበት ድምፅ የቦርዱ ውሳኔ ይሆናል፡፡
                       አንቀጽ 13
የዋና ዳይሬክተሩ ሥልጣን እና ተግባር
1) ዋና ዳይሬክተሩ የመሶብ አገልግሎቱን ስራዎች በበላይነት ይመራል ያስተዳድራል፣
2) የዚህ አንቀፅ ንዑስ አንቀፅ 1 አጠቃላይ አገላለፅ እንደተጠበቀ ሆኖ ዋና ዳይሬክተሩ የሚከተሉት ስልጣንና ተግባራት ይኖሩታል። 
       ሀ) በቦርዱ በሚፀድቅ መመሪያ መሰረት ሠራተኞች ይቀጥራል፤ ያስተዳድራል፤ ያሰናብታል፣
       ለ)  የሥራ ፕሮግራምና እቅድ ያዘጋጃል፤ ሲጸድቅም በሥራ ላይ ያውላል፣
       ሐ)  ቦርዱ በሚያፀድቀው የፋይናንስና ግዥ መመሪያ መሠረት ያስፈፅማል፣ 
       መ) ከሦስተኛ ወገኖች ጋር በሚያደርጋቸው ግንኙነቶች የመሶብ አገልግሎቱን ይወክላል፣ 
       ሠ) የሥራ አፈጻጸምና የሂሳብ ሪፖርቶች አዘጋጅቶ ለሚመለከታቸው አካላት ያቀርባል።
3) ዋና ዳይሬክተር  ለሥራ ቅልጥፍና ባስፈለገ መጠን ከሥልጣንና ተግባሩ በከፊል ለሌሎች ኃላፊዎች ውክልና ሊሰጥ ይችላል።
                      አንቀጽ 14
የምክትል ዋና ዳይሬክተር  ሥልጣን እና ተግባር
      ምክትል ዋና ዳይሬክተር  የሚከተሉት ሥልጣንና ተግባራት ይኖሩታል።
1) ተግባሮችን በማቀድ፣ በማደራጀት፣ በመምራት እና በማስተባበር ዋና ዳይሬክተርን ይረዳል፣
2) ዋና ዳይሬክተር  በማይኖርበት ጊዜ ውክልና በግልጽ ካልተሰጠ በስተቀር ምክትል ዳይሬክተሩ  የተሰጡትን ስራዎች ያከናውናል፣ 
በዋና ዳይሬክተር  ተለይተው የሚሰጡ ሌሎች ተግባራት ያከናውናል።

የመሶብ አገልግሎት አይነቶች
     1) የመሶብ አገልግሎት። 
ሀ) በዲጂታል፣
ለ) በቪዲዮ ኮንፈረንስ፣
ሐ) በተንቀሳቃሽ፣ እና
መ) በአካል፣ አገልግሎት ሊሰጥ ይችላል።
2) ተገልጋይ ተገቢውን አገልግሎት ለማግኘት የሚያስፈልጉትን ሰነዶች ወደ አገልግሎት መስጫ ጠረጴዛ አቅርበው ለአገልግሎት በተያዘ የጊዜ ገደብ ውስጥ የጠየቁትን አገልግሎት ያገኛሉ
3) ለተገልጋይ የመረጃ ተደራሽነትን ለማመቻቸት የኤሌክትሮኒክስ ሰሌዳዎች እና ምልክቶች በአገልግሎት መስጫ ቦታ መጫን አለበት።
4) እንደ አስፈላጎነቱ ከመደበኛ የሥራ ሰአት ውጭ ተራዝሞ በሁሉም ቀናት አገልግሎት ለተገልጋይ ሊሰጥ ይችላል። 
5) ለአገልግሎቶች የሚያስፈልጉ ክፍያዎች በባንክ፣ በመክፈያ ቦታዎች ወይም የሞባይል አገልግሎት በሚሰጥበት መስመር ላይ ሊፈጸም ይችላል።
6) የአገልግሎት መስጫ ክፍል ግድግዳዎች በግልጽ የሚታዩ ቁሳቁሶች መገንባት እና  የአገልግሎት አሰጣጥ በቪዲዮ ክትትል ካሜራዎች ያለማቋረጥ መመዝገብ አለበት።. 

ስለመሶብ አገልግሎት ሠራተኞች አስተዳደር

1) ቦርዱ በሚያፀድቀው የመመልመያ መስፈርት ወይም መመሪያ መሰረት አገልግሎቶችን ከሚያቀርቡ የአገልግሎት ሰጪ እናት ተቋማት የመሶብ አገልግሎት ሠራተኞች የሚመደቡ ይሆናል፡፡
2) በዚህ አንቀጽ ንዑስ አንቀፅ (1) የተደነገገው እንደተጠበቀ ሆኖ የመሶብ አገልግሎት ሥራን ለማከናወን አስፈላጊ የሆኑ ሠራተኞችን ይቀጥራል፡፡ 

3) የመሶብ አገልግሎት የሠራተኞችን የሥራ አፈፃፀም ውጤት ለአገልግሎት ሰጪ እናት ተቋማት ያስተላልፋል፡፡ 
4) ዝርዝር አፈፃፀሙ ማዕከሉ በሚያወጣው መመሪያ ይወስናል፡

የሲቪል ሰርቪስ ቢሮ ኃላፊነት

    ቢሮው የመሶብ አገልግሎትን፡-
1) የአገልግሎት አሰጣጥን ቀጣይነት ያለው መሻሻል ለማረጋገጥ የማሻሻያ ሀሳቦችን ያመነጫል፤ በቦርድ አስተያየት እንዲሰጥበት በማድረግ በሚመለከተው አካል እንዲፀድቅ ለውሳኔ ያቀርባል፤

2) የአገልግሎት አሰጣጥ በደጂታል ቴክኖሎጂ የተደገፈ ተናባቢ እና የተቀናጀ እንዲሆን የሚያስችል የመንግስት አገልግሎት የደጂታል ማሻሻያዎች እንዲከናወን ከሚመለከታቸው አካላት ጋር በትብብር ይሰራል፤
3) በመንግስት አካላት የሚሰጡ አገልግሎቶች የሚሻሻሉበትን፣ ወደ ደጂታል የሚቀይሩበት እና ወደ መሶብ አገልግሎት አሰጣጥ የሚገቡበትን የቴክኒካል መስፈርት ወይም ስታንድርድ  ያወጣል፣፣አስፈላጊ ሁኔታዎችን ይለያል፣ ስትራቴጂ ይቀይሳል፤ 

4) በመንግስት አገልግሎት ሰጪ ተቋማት ውስጥ በዲጂታል አማራጭ ይሰጡ ያልነበሩና ወደ ደጂታል አገልግሎት መቀየር ያለባቸውን አገልግሎቶች በመለየት ወደ ዲጂታል መሶብ አገልግሎት እንዲገቡ ያደርጋል፤ለቦርዱ ለውሳኔ ያቀርባል፤

5) የአገልግሎት አሰጣጥ የአፈፃፀም መመዘኛ ሥርዓትን ይዘረጋል፤ ለቦርድ ቀርቦ እንዲጸድቅ ያደርጋል፤ ሲፈቀድም ተግባራዊ መደረጉን ይከታተላል፤

6) አገልግሎቶች በሥራ ላይ ባሉ ህጎች እና ስታንደርዶች መሰረት እየተሰጡ መሆናቸውን  ክትትል፣ መደበኛ ኦዲት እና ግምገማ ያደርጋል፤ የመሶብ አገልግሎት አሰጣጥ የሚሻሻልበትን ምክረ ሀሳብ ለቦርድ ያቀርባል፤
7) በክልል አስፈፃሚ አካላት፣ ዞን እና ከተማ አስተዳደር የመንግስት መስሪያ ቤቶች አንድ ማዕከል አገልግሎት አሰጣጥን ለማስፋፋት የማስተባበር ሥራ ያከናውናል፤

8) ተልዕኮ ለማሳካት በሚያግዝ መንገድ ከፌደራል ተቋማት ግንኙነት የሚፈጠርበትን ሁኔታ ያመቻቻል፤ ይደግፋል፤ 
9) የሥራ አፈፃፀም እና የበጀት አጠቃቀም ሪፖርት በማደራጀት ለሚመለከታቸው አካላት ያቀርባል፡፡
ክፍል ሦስት

የአገልግሎት ሰጭ እናት ተቋማት ኃላፊነት  
አንቀጽ 18
የአገልግሎት ሰጭ እናት ተቋማት ተግባርና ኃላፊነት
1) የመሶብ አገልግሎት አቅርቦትን በመለየት ለተገልጋይ አገልግሎት ይሰጣሉ፣
2) በመመሪያ መሰረት በጊዜ፣ በጥራት፣ በመጠን፣ በወጪ እና ተደራሽነት አኳያ በማዘጋጀት የሚሰጡ አገልግሎቶችን ለቢሮው አቅርበው ያጸድቃሉ፣
3) አገልግሎት ለማግኘት የሚያስፈልግ ቅድመ ሁኔታን በግልፅ ለተገልጋይ ያሳውቃሉ፣
4) አገልግሎቶችን እርስ በርስ ለማናበብ ፖርታሎችን፣ የሞባይል ማስተግበሪያ እና የዲጅታል ቴክኖሎጂ የአሰራር ሂደትን ተግባራዊ ያደርጋሉ፣
5) ተመሳሳይ የአገልግሎት አሰጣጥ ባህሪ ያላቸው ተቋማት በጥምረትና ቅንጅት አገልግሎት ለመስጠት በጥናት ለይተው ዝርዝር መረጃውን በመ/ቤቱ የበላይ ኃላፊ በማፀደቅ ወደ መሶብ አገልግሎት ይልካሉ፣
6) በመሶብ አገልግሎት የሚሰጠውን አገልግሎት ተቀባይነትን በማረጋገጥ እና በአገልግሎት ኦዲት ግኝት መሰረት የማስተካከል ኃላፊነት አለባቸው፣
7) በመሶብ አገልግሎት የሰው ኃይል ምደባ ከፍተኛ ጥንቃቄ የተሞላበት፣ በኃላፊነት የሚሰራ፣ የሙያና ተግባቦት ችሎታ ያለው እና በተሰማራበት ሥራ ብቃትና ሥነምግባሩ የተመሰከረ ባለሙያ መሰማራቱን ያረጋግጣሉ፣
8) አዳዲስ የአገልግሎት ሪፎርሞችን ከተገልጋይ ፍላጎት እና ከተሰጠ ግብረ መልስ ጋር በማጣጣም በቀጣይነት የማሻሻል ተግባራትን ያከናውናሉ፣
9)  በመሶብ አገልግሎት አሰጣጥ ላይ ችግር ካጋጠመ አገልግሎት ሰጪ እናት ተቋማት  በመሥሪያ ቤታቸው ለተገልጋይ አገልግሎት ይሰጣሉ፣
10)  ለመሶብ አገልግሎት አጋዥ የሆኑ ማንኛውንም ተግባራት ያከናውናሉ፡፡
ክፍል አራት

የቅሬታ አቀራረብ ሥነ-ስርዓት
አንቀጽ 19
የቅሬታና አቤቱታ ሥርአት አላማ
1) ተደራሽ ቅሬታ ማቅረቢያ መገናኛ ዘዴዎች ለመዘርጋት፣ ለቀረበ ቅሬታ በፍጥነት መፍትሄ  ግብረ መልስ  ለመሥጠት እና በወቅቱ ችግሮችን ለመፍታት፣ የአገልግሎት አሰጣጥ ድክመቶችንና ስህተቶችን ለማረም እና አገልግሎት በማሻሻል እርካታን ለማሳደግ ነው፡፡
አንቀጽ 20
የቅሬታና አቤቱታ ማስተናገጃ ክፍል ስለማቋቋም
    የመሶብ አገልግሎት፡-

1) ዘመናዊ እና በቴክኖሎጂ የታገዘ የቅሬታና አቤቱታ ማስተናገጃ ስርአት ይዘረጋል
2) ቅሬታ ተቀብሎ የሚያስተናግድ የቅሬታና አቤቱታ ማስተናገጃ ክፍል ይኖረዋል፤
3) ቅሬታና አቤቱታ በተገልጋዮች ቅሬታና አቤቱታ አቀራረብና አፈታት መመሪያ መሠረት ለቅሬታና አቤቱታ ሠራተኛው ቀርቦ ፈጣን ውሳኔ እንዲሰጥ ያደርጋል፡፡
አንቀጽ 21
ለሠራተኛው የቅርብ ሃላፊ የሚቀርብ ቅሬታ
1) ተገልጋዩ ተገቢነት የሌለው ነው ብሎ ባመነው አሰራር ሂደት ላይ ምላሽ እንዲሰጠው ቅሬታ በማቅረብ ማስተካከያ ወይም የመፍትሔ እርምጃ እንዲወሰድ አገልግሎት ለሰጠ ሠራተኛ የቅርብ ሃላፊ ወይም የመሶብ አገልግሎት በዘረጋው ተደራሽ ቅሬታ ማቅረቢያ መገናኛ ዘዴ ያለውን ቅሬታና አቤቱታ ማቅረብ ይችላል፡፡

2) በዚህ አንቀፅ ንዑስ አንቀፅ (1) መሰረት ለቀረበው ቅሬታና አቤቱታ በሥራ ክፍል ኃላፊ በተሰጠ ውሳኔ ያልረካ ተገልጋይ ጉዳዩ እንደገና እንዲታይ ለቅሬታና አቤቱታ ማስተናገጃ ክፍል አቤቱታ ማቅረብ ይችላል፡፡
አንቀጽ 22
የቅሬታና አቤቱታ ምክንያቶች
1) በዚህ ደንብ አንቀጽ 21 ላይ በተደነገገው አሰራር መሰረት በሚከተሉት ምክንያቶች ቅሬታና አቤቱታ ሊቀርብ ይችላል፡፡ 
     ሀ) በአገልግሎት ደረጃ ወይም ስታንዳርድ መሰረት አገልግሎት ካልተሰጠ እና፣
     ለ) የሠራተኛ ስነ-ምግባር መጓደል፣ አድሎዎ፣ የጥቅም ግጭት፣ ሆን ተብሎ ጉዳት ማድረስ ወይም የሙስና ድርጊት ወይም ሌሎች የቅሬታ ምክንያቶች ሲኖር፡፡  
2) በዚህ አንቀፅ ንዑስ አንቀፅ 1 መሰረት የሚቀርበው ቅሬታና አቤቱታ በተዘጋጀ ቅፅ ተሞልቶ ከማስረጃ ጋር ተያይዞ ለቅሬታና አቤቱታ ማስተናገጃ ክፍል ማቅረብ ይቻላል፡፡

                            አንቀጽ 23
ውሳኔ አሰጣጥ

1)  የቅሬታና አቤቱታ ማስተናገጃ ክፍሉ የቀረበለትን ቅሬታ በፍጥነት አጣርቶ ውሳኔ  ይሰጣል፣ ለዋና ዳይሬክተር  ያሳውቃል፡፡
2)  በዚህ አንቀጽ ንኡስ አንቀጽ 1 ድንጋጌ መሰረት በተሰጠ ውሳኔ ያልረካ ቅሬታና አቤቱታ አቅራቢ ቅሬታውን ወዲያውኑ ለዋና ዳይሬክተሩ  ያቀርባል፡፡
 ዋና ዳይሬክተር የቀረበለትን የውሳኔ ሃሳብ ተመልክቶ በሁለት የሥራ ቀናት ውስጥ ውሳኔ መስጠት አለበት፡፡
3)  ዋና ዳይሬክተሩ  በሰጠው አስተዳደራዊ ውሳኔ ቅሬታ የተሰማው ቅሬታና አቤቱታ አቅራቢ ውሳኔው ከተሰጠበት ቀን ጀምሮ በ10 (አሰር) ተከታታይ የስራ ቀናት ውስጥ ጉዳዩን ለመዳኘት ሥልጣን ለተሰጠው ፍርድ ቤት ማቅረብ ይችላል፡፡
ክፍል አምስት

ልዩ ልዩ ድንጋጌዎች

አንቀጽ 24
አገልግሎት አሰጣጥ ክትትልና ግምገማ
1) ቢሮው የመሶብ አገልግሎትን የሥራ አፈፃፀም በሩብ ዓመት መደበኛ ክትትል፣ ድጋፍ እና ግምገማ ያደርጋል።
2) የመሶብ አገልግሎት የሩብ ዓመት፣ ስድስት ወር እና ዓመታዊ ሪፖርት ለቢሮው ያቀርባል።
3) በዚህ አንቀጽ ንኡስ አንቀጽ 2 ድንጋጌ መሰረት በቢሮው አማካኝነት የአገልግሎት አሰጣጥ ውጤታማነት በየሦስት ወሩ ተገምግሞ የማሻሻያ እርምጃ መወሰድ አለበት፡፡

                              አንቀጽ 25
በጀት
    የመሶብ  አገልግሎት የበጀት ምንጭ የሚከተሉት ናቸው። 

1) በመንግስት ከሚመደብ በጀት፣

2) በመሶብ አገልግሎት ከሚሰበስብ የአገልግሎት ክፍያ፣ እና 
3) በአጋር ድርጅቶች የሚሰጥ የገንዘብ እና የማቴያሪል ድጋፍ።
                       አንቀጽ 26
የሂሣብ መዛግብት
    በመሶብ አገልግሎት፡-
1) የተሟላና ትክክለኛ የሆነ የሂሣብ መዛግብት በመንግስት አሰራር መሰረት ይይዛል።

2) የሂሣብ መዛግብትና ገንዘብ ነክ ሰነዶች በዋናው አዲተር ወይም ዋና ኦዲተር በሚሰይመው ኦዲተር በመንግስት የአሰራር ስርዓት መሰረት በየዓመቱ ይመረመራል።
                               አንቀጽ 27
ደንቡን ስለማሻሻል
      የመስተዳድር ምክር ቤቱ ይህን ደንብ ማሻሻል ይችላል፡፡
                           አንቀጽ 28
መመሪያ ስለማውጣት
     ማዕከሉ ይህን ደንብ ለማስፈጸም የሚያስፈልጉ መመሪያዎችን ሊያወጣ ይችላል፡፡
አንቀጽ 29
ተፈጻሚነት ስለማይኖራቸው ሕጎች
ከዚህ ደንብ ጋር የሚቃረን ማንኛውም ደንብ፣ መመሪያ ወይም ልማዳዊ አሠራር በዚህ ደንብ ውስጥ የተካተቱትን ጉዳዮች በተመለከተ ተፈጻሚ አይሆንም፡፡
                              አንቀጽ 30 
ደንቡ የሚጸናበት ጊዜ
    ይህ ደንብ በክልሉ መስተዳድር ምክር ቤት ከፀደቀበት ቀን ጀምሮ የፀና ይሆናል፡፡

   አሶሳ ----------- ቀን 2017 ዓ.ም

አሻድሊ ሀሰን አልሀጂብ
     የቤኒሻንጉል ጉሙዝ ክልል መንግስት
ርዕሰ መስተዳድር
የቤኒሻንጉል ጉሙዝ ክልል ምክር ቤት ደንብ ቁጥre 181/2017


ቤጉ መሶብ የአንድ ማዕከል ዲጂታል የመንግስት አገልግሎትን ለማቋቋም የወጣ  ደንብ

